पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। यदि मप्र लोक सेवा आयोग की परीक्षा पास करना चाहते हैं तो आपको परीक्षा देने की जरूरत नहीं सिर्फ बुद्धिमान व्यक्ति को आपके नाम से परीक्षा में बैठा दीजिए। वह लिखित परीक्षा और इंटरव्यू भी पास कर लेगा और किसी को पता भी नहीं चलेगा। परेशानी सिर्फ पोस्टिंग के समय तब आएगी जब पुलिस आपका वेरिफिकेशन करेगी। और यदि आपने वह भी 'मैनेज' कर लिया तो आप मप्र शासन के प्रथम श्रेणी अधिकारी बन जाएंगे।
चौंकिए मत। हाल ही में एक महिला परीक्षार्थी के संबंध में हुई शिकायत पर 'भास्कर' की पड़ताल में यह चौंकाने वाला तथ्य सामने आया है। मप्र लोक सेवा आयोग की सचिव डॉ. मधु खरे के मुताबिक आयोग के पास परीक्षार्थियों के फोटो वेरिफिकेशन का कोई सिस्टम ही नहीं है। 24 फरवरी को हुई प्रारंभिक परीक्षा में शामिल एक परीक्षार्थी द्वारा रेखा सचदेवा के नाम से परीक्षा देने के सबूतों पर आयोग से जानकारी मांगी तो पूरे मामले में सिस्टम की खामी सामने आई।
आयोग को आशंका है कि इसका फायदा उठाकर हो सकता है कि कई और परीक्षार्थी भी यह धोखाधड़ी कर रहे हों। यहां एक अहम बात यह भी है कि इस युवती द्वारा की गई धोखाधड़ी की शिकायत भी आयोग को की गई थी लेकिन उनके पास ऐसा कोई तरीका ही नहीं है जिससे फर्जी नाम से परीक्षा देने वाले परीक्षार्थी को पकड़ा जा सके। आयोग ने इस जांच को बंद भी कर दिया था। 'भास्करÓ की जांच के बाद अब इस युवती को हमेशा के लिए ब्लैक लिस्टेड करने की बात की जा रही है।
भास्कर की पड़ताल में हुआ खुलासा -
पीएससी दफ्तर में शिकायतकर्ता ने पत्र भेजकर कहा कि रोल नंबर 130718 से जो रेखा सचदेवा परीक्षा में बैठी है वो फर्जी है। उनका असली नाम कुछ और है। शिकायत में कहा गया कि रेखा गलत नाम से इसलिए परीक्षा में बैठी जिससे वो परीक्षा हॉल में मौजूद अपनी रिश्तेदार की मदद कर सके। शिकायत पर पीएससी सचिव डॉ मधु खरे ने जांच करवाई लेकिन वेरिफिकेशन का कोई सिस्टम नहीं होने के कारण जांच आगे नहीं बढ़ पाई। भास्कर को जब इस मामले की शिकायत मिली तो रोल नंबर के आधार पर रेखा का पीएससी परीक्षा फार्म निकाला गया। फार्म में दिए पते पर तस्दीक करने पर परिजनों और बिल्डिंग वालों ने फोटो देखकर उसे हेमा सचदेवा के नाम से पहचाना। परीक्षा फार्म में रेखा ने बीकॉम 2009 में रोल नंबर 16645 से पास होने का जिक्र किया था। भास्कर ने डीएवीवी में उस रोल नंबर का रिकार्ड निकाला तो वह भी हेमा सचदेवा के नाम पर मिला। हायर सेकंडरी परीक्षा 2005 में (रोल नंबर 251515922) में पास करने का जिक्र भी पीएससी परीक्षा फार्म में किया गया था। यह भी हेमा सचदेवा के नाम से ही है।
ऐसे समझें फ्रॉड को -
आप मप्र लोक सेवा आयोग की परीक्षा देकर कलेक्टर या डीएसपी बनना चाहते हैं तो किसी कोचिंग सेंटर से बात कर किसी दूसरे राज्य से कोई बुद्धिमान परीक्षार्थी को अपने नाम से परीक्षा देने दें। सारी जानकारी आपकी होगी लेकिन फोटो उस परीक्षार्थी का होगा। प्रारंभिक और लिखित परीक्षा के बाद इंटरव्यू भी वहीं परीक्षार्थी देगा। पास होने के बाद सिर्फ वेरिफिकेशन रिपोर्ट आपके पक्ष में आती है तो आप प्रथम श्रेणी अधिकारी के तौर पर ज्वाइन कर सकते है। ऐसा करें नहीं क्योंकि पकड़े जाने पर आप पर कानूनी कार्रवाई हो सकती है।
एमपीपीएससी सचिव डॉ मधु खरे से सीधी बात
हम मजबूर हैं, लेकिन फर्जी लड़की को ब्लैक लिस्टेड करेंगे
प्र. हेमा ने रेखा बनकर परीक्षा कैसे दे दी ?
-वह शिकायत मेरी पास भी आई थी लेकिन हमारे पास वेरिफिकेशन का कोई तरीका ही नहीं था।
प्र. हमने (भास्कर) वेरिफिकेशन किया है। वो फर्जी नाम से बैठी थी?
- यह तो गंभीर मामला है। इसे आयोग के समक्ष रखेंगे। ऐसे कई और केस हो सकते हैं।
प्र. क्या कोई भी, किसी के नाम से परीक्षा में बैठ सकता है? ये तो पीएससी परीक्षा सिस्टम की खामी है?
-कमी हो सकती है, लेकिन चार लाख परीक्षार्थियों का वेरिफिकेशन संभव नहीं है। अब कुछ न कुछ सोचना पड़ेगा
प्र. अब आप क्या कार्रवाई करेंगी?
- संबंधित परीक्षार्थी को एमपीपीएससी के साथ पूरे देश की परीक्षाओं में ब्लैक लिस्टेड करने की सिफारिश करूंगी।
यहां यहां हुई लापरवाही --
1. ऑनलाइन सिस्टम
जिस एमपी कियोस्क से फार्म भरा गया उसके संचालक प्रकाश जायसवाल का कहना है कि फार्म भरते हुए यह नहीं जांचा जाता कि कौन, किस नाम से फार्म भर रहा है। जायसवाल के अनुसार सॉफ्टवेयर में कोई सिक्यूरिटी फीचर नहीं है इसलिए कोई चाहे तो प्रधानमंत्री तक के नाम से फार्म भरकर परीक्षा में शामिल हो सकता है।
2.पीएससी परीक्षा विभाग
जो भी ऑनलाइन फार्म का डाटा पीएससी परीक्षा विभाग को आता है विभाग उसे ही अंतिम सत्य मान लेता है। प्रवेश पत्र जारी करने के पहले यह नहीं देखा जाता कि जिसके नाम से प्रवेश पत्र जारी हो रहा है वह परीक्षार्थी असली है या नकली।
3. प्रशासनिक स्तर पर
परीक्षा संचालित कराने की पूरी जवाबदारी संभागायुक्त ऑफिस की रहती है। किस- केंद्र पर कौन परीक्षा इनविजीलेटर रहेगा यह सारा काम संभागायुक्त ऑफिस का रहता है। हेमा गलत नाम से परीक्षा देती रही और इनविजीलेटर ने पीएससी द्वारा प्रदान किए गए गलत रिकार्ड से ही उसका मिलान कर लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva bho_Deva hin_Deva zho_Hant eng_Latn